哈利波特：鳳凰會的密令 (電影)

《哈利波特：鳳凰會的密令》係一部2007年嘅奇幻電影，由大衛葉斯做導演，套片改編J. K. 羅琳嘅2003年同名小說。主演有丹尼爾域卡夫、魯拔格連特、愛瑪屈臣。

劇情簡介 
上個學年完咗之後，哈利波特返去姨丈度。有一日佢同表哥達力喺行人隧道遇到催狂魔，哈利用護法咒趕走佢哋。之後哈利畀魔法部以違規在校外用魔法嘅指控審訊，鄧不利多校長幫哈利辯護，最終大多數人判哈利無罪。

哈利等緊審訊嗰陣，離開咗姨丈屋企，去咗另一度住，又見番天狼星·布萊克，知道咗「鳳凰會」嘅存在。魔法部唔肯相信佛地魔翻生，夾埋《預言家日報》話哈利同鄧不利多講大話。

喺新學年，魔法部高官桃樂絲·恩不里居嚟咗霍格華茲做黑魔法防禦術教授。佢用魔法部畀佢嘅權力，喺學校訂立咗好多規則。

由於恩不里居教嘅嘢唔實用，妙麗說服哈利教其他學生有用嘅黑魔法防禦術，佢哋成立一個叫「鄧不利多的軍隊」嘅組織。

鄧不利多叫石內卜教哈利鎖心術。

恩不里居發現咗「鄧不利多的軍隊」。魔法部想捉鄧不利多去阿茲卡班，畀鄧不利多走甩咗。之後恩不里居做咗霍格華茲嘅校長。

哈利腦入面睇到天狼星·布萊克有危險，於是同榮恩、妙麗、金妮·衛斯理、奈威·隆巴頓同露娜·羅古德坐住騎士墜鬼馬飛去魔法部。喺神秘部門嘅預言廳度，哈利佢哋搵到一個裝住關於佛地魔同哈利嘅預言嘅水晶球。呢個時候魯休思·馬份同其他食死人出現，魯休思話天狼星·布萊克根本唔喺呢度，只係佛地魔引哈利攞嗰個水晶球嘅計仔。啲食死人脅持住哈利啲朋友，迫哈利交個水晶球出嚟。天狼星同其他人及時趕到，個水晶球打爛咗，哈利啲朋友乘機甩身。貝拉·雷斯壯殺咗天狼星。鄧不利多同佛地魔展開大戰，喺佛地魔走人之前，魔法部啲人趕到嚟，親眼睇到佛地魔，咁就證明哈利同鄧不利多冇講錯。鄧不利多復職，恩不里居走人。

演員 
 丹尼爾域卡夫 飾 哈利波特
 魯拔格連特 飾 榮恩衛斯理
 愛瑪屈臣 飾 妙麗格蘭傑
 Ralph Fiennes 飾 佛地魔
 Michael Gambon 飾 鄧不利多

2007年電影
英文電影
英國電影
美國電影
5